ΚΑΝΟΝΙΣΜΟΣ (ΕΚ) αριθ. 489/94 ΤΗΣ ΕΠΙΤΡΟΠΗΣ της 4ης Μαρτίου 1994 για την τροποποίηση του κανονισμού (ΕΟΚ) αριθ. 3886/92 σχετικά με τις λεπτομέρειες εφαρμογής όσον αφορά τα καθεστώτα επιδοτήσεων στον τομέα του βοείου κρέατος Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 3611/93 (2), και ιδίως το άρθρο 4δ παράγραφος 8 και το άρθρο 4ε παράγραφος 5, Εκτιμώντας: ότι, σύμφωνα με το άρθρο 34 παράγραφος 2 του κανονισμού (ΕΟΚ) αριθ. 3886/92 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 29/94 (4), από το έτος 1994, η μεταβίβαση των δικαιωμάτων επιδότησης για τη θηλάζουσα αγελάδα καθώς και οι προσωρινές εκχωρήσεις των δικαιωμάτων αρχίζουν να ισχύουν μόνο μετά την κοινοποίησή τους στις αρμόδιες αρχές του κράτους μέλους, η οποία πρέπει να πραγματοποιείται το αργότερο δύο μήνες πριν από την πρώτη ημέρα της περιόδου υποβολής των αιτήσεων- ότι, λόγω διοικητικών δυσκολιών που συνδέονται με την εφαρμογή του καθεστώτος διαχείρισης των ατομικών ανώτατων ορίων, είναι δύσκολο, σε ορισμένα κράτη μέλη, να τηρηθεί η διάταξη αυτή- ότι, για να μην υποστούν ζημία οι εν λόγω παραγωγοί, κρίνεται σκόπιμο να επιτραπεί στα κράτη μέλη, για το ημερολογιακό έτος 1994, να ορίσουν μικρότερη προθεσμία- ότι αυτές οι ίδιες διοικητικές δυσκολίες προκάλεσαν, κατά το έτος 1993, σημαντικές καθυστερήσεις στην κατανομή των εν λόγω ατομικών ορίων- ότι, από το γεγονός αυτό, ορισμένοι παραγωγοί δεν μπόρεσαν να προβούν στη μεταβίβαση των δικαιωμάτων ή προσωρινών εκχωρήσεων εντός των προβλεπομένων προθεσμιών- ότι, συνεπώς, ενδείκνυται να επιτραπεί στα κράτη μέλη, υπό ορισμένους όρους, να καθορίσουν για το 1993 μία δεύτερη προθεσμία για την κοινοποίηση εκ μέρους των ενδιαφερομένων παραγωγών των εν λόγω μεταβιβάσεων ή προσωρινών εκχωρήσεων δικαιωμάτων- ότι παρόμοιες δυσκολίες αναμένονται για το 1994- ότι είναι σκόπιμο, συνεπώς, να γίνει αποδεκτή δεύτερη προθεσμία για το 1994- ότι το άρθρο 38 παράγραφος 6 του κανονισμού (ΕΟΚ) αριθ. 3886/92 προβλέπει ότι οι αιτήσεις χορήγησης επιδότησης που υποβάλλονται για την περίοδο 1993 για αριθμό ζώων που υπερβαίνει το ατομικό όριο που έχει καθοριστεί από τις αρχές των κρατών μελών, θα μειωθούν μέχρι του αριθμού που αντιστοιχεί στο εν λόγω όριο- ότι πρέπει, λόγω των διοικητικών προβλημάτων σε ορισμένα κράτη μέλη, τα οποία προκαλούν καθυστερήσεις στην κατανομή των ατομικών ορίων, να ορισθεί ότι η διάταξη αυτή πρέπει να εφαρμοσθεί και για τα επόμενα έτη- ότι το άρθρο 58 παράγραφος 1 του κανονισμού (ΕΟΚ) αριθ. 3886/92 προβλέπει, υπό ορισμένους όρους, παρέκκλιση και για μεταβατική περίοδο από τον ορισμό της θηλάζουσας αγελάδας για τους παραγωγούς που έτυχαν επιδότησης για τα έτη 1990 και 1991- ότι το 1991 ήταν το πρώτο έτος εφαρμογής του καθεστώτος των επιδοτήσεων για τη θηλάζουσα αγελάδα για τους παραγωγούς που είναι εγκατεστημένοι στα εδάφη του Αρχιπελάγους των Αζορών- ότι, από το γεγονός αυτό και λόγω της ιδιαίτερης κατάστασης των εδαφών αυτών, ορισμένοι από τους παραγωγούς αυτούς δεν ζήτησαν την επιδότηση ή αποκλείσθηκαν από το καθεστώς ή περιορίστηκαν οι αιτήσεις τους για επιδότηση- ότι ενδείκνυται, κατά συνέπεια, η αντικατάσταση του έτους 1990 από το έτος 1992- ότι, δεδομένου ότι η προαναφερόμενη παρέκκλιση αφορά τις αιτήσεις που υποβλήθηκαν ήδη στο πλαίσιο του έτους 1993, κρίνεται σκόπιμο η εν λόγω παρέκκλιση να εφαρμοσθεί από 1ης Ιανουαρίου 1993- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3886/92 τροποποιείται ως εξής: 1. Το άρθρο 34 παράγραφος 2 τελευταία φράση αντικαθίσταται από το ακόλουθο κείμενο: "Ωστόσο, η κοινοποίηση αυτή επέρχεται: - όσον αφορά το έτος 1993, πριν από ημερομηνία που θα καθοριστεί από το κράτος μέλος, - όσον αφορά το έτος 1994, το αργότερο ένα μήνα πριν από την πρώτη ημέρα της περιόδου υποβολής των αιτήσεων που προβλέπεται από κάθε κράτος μέλος. Όσον αφορά τα έτη 1993 και 1994, το αργότερο ένα μήνα πριν από την πρώτη ημέρα της περιόδου υποβολής των αιτήσεων που προβλέπεται από κάθε κράτος μέλος. Όσον αφορά τα έτη 1993 και 1994, τα κράτη μέλη μπορούν να προβλέψουν δεύτερη προθεσμία για τους παραγωγούς που πληρούν μία από τις ακόλουθες προϋποθέσεις: Έτος 1993 α) όσον αφορά τους παραγωγούς που εκχωρούν δικαιώματα: να διαθέτουν τη στιγμή της εκχώρησης συνολική ποσότητα δικαιωμάτων για επιδότηση ανώτερη της ποσότητας για την οποία ζητήθηκε επιδότηση το έτος 1993. Εξάλλου, η εκχώρηση δεν μπορεί να αφορά, κατ' ανώτατο όριο, παρά τη διαφορά μεταξύ της συνολικής ποσότητας δικαιωμάτων και της ποσότητας για την οποία υποβλήθηκε αίτηση το έτος 1993- β) όσον αφορά τους παραγωγούς στους οποίους εκχωρούνται τα δικαιώματα: - είτε να μην έχουν λάβει από την αρμόδια αρχή, δέκα εργάσιμες ημέρες προ της ημερομηνίας που ορίζεται από το κράτος μέλος για την ανακοίνωση της μεταβίβασης των δικαιωμάτων και προσωρινών εκχωρήσεων για το έτος 1993, την ανακοίνωση του αρχικού ύψους του ανωτάτου ατομικού ορίου, - είτε να μην έχουν λάβει από το εθνικό απόθεμα το σύνολο των δικαιωμάτων που ζητήθηκαν για το έτος 1993. Έτος 1994 α) όσον αφορά τους παραγωγούς που εκχωρούν δικαιώματα: να διαθέτουν τη στιγμή της εκχώρησης συνολική ποσότητα δικαιωμάτων για πριμοδότηση ανώτερη της ποσότητας για την οποία ζητήθηκε ή θα ζητηθεί πριμοδότηση για το έτος 1994. Εξάλλου, η εκχώρηση δεν μπορεί να αφορά, κατ' ανώτατο όριο, παρά τη διαφορά μεταξύ της συνολικής ποσότητας δικαιωμάτων και της ποσότητας για την οποία υποβλήθηκε αίτηση για το έτος 1994- β) όσον αφορά τους παραγωγούς στους οποίους εκχωρούνται τα δικαιώματα: - είτε να μην έχουν λάβει από την αρμόδια αρχή, δέκα εργάσιμες ημέρες προ της ημερομηνίας που ορίζεται από το κράτος μέλος για την ανακοίωνση της μεταφοράς των δικαιωμάτων και προσωρινών εκχωρήσεων για το έτος 1994, την ανακοίνωση του ύψους του ανωτάτου ατομικού ορίου, - είτε να μην έχουν λάβει από το εθνικό απόθεμα το σύνολο των δικαιωμάτων που ζητήθηκαν για το έτος 1994." 2. Στο άρθρο 35, προστίθεται το ακόλουθο εδάφιο: "Εντούτοις, όσον αφορά τα έτη 1993 και 1994, η ανακοίνωση αυτή πραγματοποιείται πριν από την ημερομηνία που ορίζεται από το κράτος μέλος στην περίπτωση που η ανακοίνωση μεταβίβασης ή προσωρινής εκχώρησης του δικαιώματος έγινε πριν λήξει η δεύτερη προθεσμία που έχει ορίσει το κράτος μέλος σύμφωνα με το άρθρο 34 παράγραφος 2." 3. Το άρθρο 38 παράγραφος 6 αντικαθίσταται από το ακόλουθο κείμενο: "6. Κάθε αίτηση που υποβάλλεται για αριθμό ζώων που υπερβαίνει το ανώτατο ατομικό όριο που καθορίζεται σύμφωνα με το άρθρο 27 παράγραφος 1 μειώνεται μέχρι τον αριθμό που αντιστοιχεί στο εν λόγω όριο." 4. Στο άρθρο 58 παράγραφος 1, προστίθεται το ακόλουθο νέο εδάφιο: "Εντούτοις, όσον αφορά τους παραγωγούς που είναι εγκατεστημένοι στο έδαφος του Αρχιπελάγους των Αζορών, τα έτη αναφοράς που αναφέρονται στην παρούσα παράγραφο είναι τα έτη 1991 ή 1992." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εντούτοις, το άρθρο 1 στημείο 4 εφαρμόζεται από την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Μαρτίου 1994.

[Source: multi_eurlex | Tokens: 6495]